Honey Thaljieh

Honey Thaljieh (Betleem, Palestina, 1984) futbolaria eta palestinar emakumeen eskubideen aldeko ekintzailea da, Palestinako emakumezkoen futbol selekzioaren sortzailea. FIFArentzat lan egiten du, harreman publikoetan. Athletic futbol klubaren lehenengo emakume enbaxadorea bihurtu zen 2023an, klub horren 125. urteurrenean.

 Ibilbidea 
Familia kristau batean jaio zen, 1984an, Betleemen, eta txikitatik futbolean jokatu izan du bertan. 2003an, Samar Araj irakaslearekin batera, Palestinako emakumezkoen lehen futbol taldea sortu zuen. Bi urte geroago, Palestinako Futbol Elkarteak emakumezkoen selekzioa sortzeko baimena eman zuen, eta Thaljiehek nazioarteko bere lehen partida jokatu zuen Jordaniaren aurkan. Aurrelari jokatzen zuen. Horrez gain, Palestinako emakumezkoen lehen liga nazionalaren sorrera bultzatu zuen, eta Asiako Mendebaldeko Futbol Federazioko txapelketan parte hartu zuen, besteak beste. 2009ko urriaren 29an, bere lehen nazioarteko partida jokatu zuen Palestinan, Zisjordanian. Lesioen ondorioz, futboletik erretiratu zen.

2012an, FIFA master bat lortu zuen Kirol Ikasketen Nazioarteko Zentroan (CIES), Suitzan, eta Ekialde Hurbileko lehen pertsona eta hori lortu zuen munduko lehen emakumea izan zen. FIFAko komunikazio korporatiboko zuzendari gisa kontratatu zuten, genero-berdintasunaren, hezkuntzaren eta bakearen aldeko futbol-proiektuetan lan egiteko.

Palestinako Gazteria eta Kirol Kontseilu Goreneko kide bihurtu zen. Gainera, hainbat proiektu sozialekin kolaboratu du, hala nola Munduko Kale Futbol Kopa, Save the Peace edo Football Council of Youth. Nazioarteko hainbat hitzaldi, erakunde eta unibertsitatetan ere hizlari izan da, eta bi hitzaldi eman izan ditu TEDx-en: bata Zurichen eta bestea Lausanan. Athleticen Fundazioak eta palestinar iheslarientzako Nazio Batuen bulegoak Sirian abian jarri behar duten proiektua ikuskatu du.

 Aitortzak 
Éric Cantonak aurkeztutako eta Gilles Perezek eta Gilles Rofek zuzendutako filmaren 2. denboraldiko protagonistetako bat izan zen (2014): Les rebelles du football 2.

Aktibistatzat, Champion for Peace (bakearen aldeko txapeldun) izendatu zuen Peace and Sport erakundeak. 2023ko martxoan, Athletic futbol klubaren enbaxadore izendatu zuten, genero-berdintasunaren eta bakearen alde egindako borrokagatik, eta aintzatespen hori jaso zuen lehen emakumea izan zen.

2025eko urriaren 4an, «Athletic Palestinaren alde. Stop genozidioa» goiburua hartuta, Athleticek San Mamesko bere futbol zelaian, omenaldia egin zien Palestinako errefuxiatuei, Athleticeko gizonezkoen talde nagusiak Mallorcaren aurkako partida hasi aurretik; zelaian bertan omendutakoen artean zen Thaljieh.

 Erreferentziak 

 Kanpo estekak 

 Imanol Magro Eizmendi: «Honey Thaljieh: “Futbola da gure umeek gerra ahazteko duten modu bakarra”», Berria, 2025eko urriaren 12a.

Kategoria:Palestinarrak
Kategoria:Futbolariak
Kategoria:Emakume futbolariak
Kategoria:Palestinako futbolariak
Kategoria:Kirolariak
Kategoria:Emakume kirolariak
Kategoria:Palestinako kirolariak
Kategoria:Emakume ekintzaileak
Kategoria:Palestinar emakumeak